## Pravilnik o znaku ribarskog inspektora za morsko ribarstvo

### NN 85/1996 (11.10.1996.), Pravilnik o znaku ribarskog inspektora za morsko ribarstvo

# **MINISTARSTVO POLJOPRIVREDE I ŠUMARSTVA**

Na temelju članka 58. stavka 3. Zakona o morskom ribarstvu ("Narodne
novine", br. 74/94 i 57/96) ministar poljoprivrede i šumarstva donosi

## **PRAVILNIK**

### **O ZNAKU RIBARSKOG INSPEKTORA ZA MORSKO RIBARSTVO**

Članak 1.

Ovim pravilnikom propisuje se oblik znaka (u daljnjem tekstu: značka)
koji nose ribarski inspektori u Ministarstvu poljoprivrede i šumarstva
i drugi državni službenici koji za obavljanje inspekcijskog nadzora iz
nadležnosti morskog ribarstva ovlasti ministar poljoprivrede i šumarstva,
(u daljnjem tekstu: inspektori), vođenje evidencije o izdanim i vraćenim
značkama, način izdavanja i zamjena značaka.

Članak 2.

Obrazac značke tiskan je uz ovaj pravilnik i čini njegov sastavni dio.

Članak 3.

Značka je izvedena od metala, podloga je mesingana, a aplikacija sjajno
niklana.

Veličina značke je 60x55 mm.

Značku okružuje hrvatski pleter izveden u reljefu (mesing) na kojemu
su istaknuta slova "RH" (Republika Hrvatska).

U središtu značke na zrakasto pozlaćenom prostoru smješten je hrvatski
grb. Šahovnica je izvedena u crvenom i bijelom emajlu, a gornji dio grba
je reljefni.

Na kružnom niklanom dijelu znaka ispisan je tekst: "ribarska inspekcija"
u pravom emajlu.

Gornjim dijelom značke proteže se niklana lenta koja djelomično pokriva
pleter. Na lenti plavim emajlom upisan je troznamenkasti broj.

Na poleđini značke nalazi se lisnata opruga od perne bronce.

Članak 4.

Inspektori u obavljanju službenih poslova nose značku u kožnom povezu
zajedno s iskaznicom.

Kožni povez iz stavka 1. ovoga članka tamnoplave je boje trostrukog
pregiba. Veličina svakog pregiba je 8x12 cm.

Članak 5.

Značke s pripadajućim kožnim povezom za inspektore izdaje Ministarstvo
poljoprivrede i šumarstva (u daljnjem tekstu: ministarstvo).

Članak 6.

O izdanim i vraćenim značkama vodi se evidencija u ministarstvu.

Evidencija iz stavka 1. ovoga članka sadrži: ime i prezime inspektora
kojem je izdana značka, broj značke, datum izdavanja, datum povratka, potpis
inspektora te odjeljak za napomene.

Članak 7.

Značka se smije koristiti samo u okviru zakonske nadležnosti obavljanja
inspekcijskog nadzora iz nadležnosti morskog ribarstva.

Svaka zlouporaba korištenja značke povlači stegovnu i kaznenu odgovornost.

Značku je zabranjeno davati drugim osobama na korištenje.

Članak 8.

Inspektor koji izgubi značku ili na drugi način ostane bez značke dužan
je o tome odmah izvijestiti neposrednog čelnika.

Nova značka izdat će se nakon što je izgubljena ili na drugi način nestala
značka oglašena da ne vrijedi u "Narodnim novinama".

Sukladno stavku 2. ovoga članka troškove oglašavanja u "Narodnim novinama"
i izdavanje nove značke snosi inspektor.

Članak 9.

Inspektor kojemu je prestao radni odnos ili je razriješen dužnosti ili
raspoređen na drugo službeničko mjesto, obvezan je prilikom primitka rješenja
o prestanku radnog odnosa ili o razriješenju s dužnosti ili o rasporedu
na drugo službeničko mjesto, značku predati neposrednom čelniku.

Čelnik iz stavka 1. ovoga članka dužan je primljenu značku dostaviti
ministarstvu.

Inspektoru će se privremeno oduzeti značka, ako se protiv njega vodi
istraga, ili je podignuta optužnica.

Inspektoru će značka biti vraćena nakon provedene istrage odnosno nakon
okončanja postupka.

Članak 10.

Ovaj pravilnik stupa na snagu osmoga dana od dana objave u "Narodnim
novinama".

Klasa: 011-02/96-01/156
Urbroj: 525-01-96-1
Zagreb, 18. rujna 1996.

Ministar
**Matej Janković,** v. r.

![](dodatni/365399.gif)

Pravilnik, NN 85/1996-1514